Det var en intens og tidskrævende indsats, der optog Nordjyllands Beredskab torsdag tidlig morgen.

Torsdag klokken 02:20 rykkede Nordjyllands Beredskab ud til en voldsom brand, der var brudt ud i en stor hal på Rørdalsvej i Aalborg Øst. I hallen var der opstået brand i en fem meter lang maskine, som knuser husholdningsaffald til mindre stykker, inden det køres videre til forbrænding. - Det har været svært at komme ind i maskinen og slukke branden, da vi først skulle fjerne affaldet, siger indsatsleder ved Nordjyllands Beredskab, Nicolai Kanstrup. Han og resten af beredskabet har således inddraget både stillads, kran og stiger for at kunne slukke den omfattende brand. Mulig brandårsag Det var først kl 06:20, altså fire timer senere, at det lykkedes Nordjyllands Beredskab at slukke enhver gnist og kunne forlade stedet. - Det har været en tidskrævende proces, siger indsatslederen. I hallen står den nu udbrændte maskine endnu tilbage i hallen, hvor strøm og el ligeledes har lidt skade og skal genetableres. Det oplyser indsatslederen. Hvad, der har været årsag til branden, vides endnu ikke. - En mulig årsag kan dog være en kortslutning af maskinen, siger indsatslederen men fastslår, at Nordjyllands Politi stadig er ved at efterforske dette. Ingen var på arbejde på stedet, da branden brød ud og således er ingen tilskadekomne.